**Anton Valerievič Chudobin** (rus. Анто́н Вале́рьевич Худо́бин; \* 7. máj 1986, Ust-Kamenogorsk) je rusko-kazašský hokejový brankár, ktorý aktuálne pôsobí v tíme Dallas Stars v National Hockey League.

Na Majstrovstvách sveta v ľadovom hokeji 2014 získal zlatú medailu a na Majstrovstvách sveta v ľadovom hokeji 2015 získal s ruským hokejovým výberom striebornú medailu. Z juniorského reprezentáčného hokeja má dve strieborné medaile z Majstrovstiev sveta v ľadovom hokeji hráčov do 20 rokov a jednu medailu z Majstrovstvá sveta juniorov v ľadovom hokeji do 18 rokov (všetky získal s výberom Ruska). 

S tímom Metallurg Magnitogorsk získal v roku 2007 titul Ruskej superligy. V roku 2008 bol vyhlásený za najlepšieho brankára ECHL.

Kariéra
-------

###### Začiatky v Rusku

Anton Chudobin vstúpil do profesionálneho hokeja už ako 16-ročný, keď v rokoch 2002-2005 pôsobil v záložnom tíme Metallurgu Magnitogorsk v ruskej VHL. 

V roku 2004 reprezentoval Rusko na Majstrovstvách sveta juniorov v ľadovom hokeji do 18 rokov, kde tím priviedol k zlatej medaile (v 6 zápasoch si udržal 91,5% úspešnosť zákrokov). Práve tímto výkonom na seba upriamil pozornosť zahraničných expertov a v lete 2004 bol draftovaný v 7. kole (celkovo 206.) tímom Minnesota Wild.

Sezónu 04/05 strávil naďalej vo VHL, ale zažil aj úspešný debut v Ruskej superlige, keď sa za prvý tím Metallurgu Magnitogorsk predstavil v 4 zápasoch, v ktorých neinkasoval jediný gól. Na Majstrovstvách sveta juniorov do 20 rokov získal v 5 zápasoch 3 víťazstvá a 90,1% úspešnosť zákrokov, čím pomohol Rusku k striebornej medaile.

V sezóne 05/06 sa prvýkrát predstavil v severnej Amerike, keď pôsobil v tíme Saskatoon Blades vo WHL. Chudobin zaznamenal výborné výkony, keď v 44 zápasoch udržal 91,7% úspešnosť zákrokov a v 10 zápasoch v Play-Off 92,0% úspešnosť zákrokov. V ročníku sa znova zúčastnil aj Majstrovstiev sveta juniorov do 20 rokov, kde s 93,3% úspešnosťou zákrokov a 4 výhrami z 5 zápasov obhájil striebornú medailu.

Jeho poslednou sezónou v Rusku bol ročník 06/07, keď sa predstavil v pozícii náhradníka Metallurgu Magnitogorsk. V sezóne odchytal 16 zápasov a udržal si 89,4% úspešnosť zákrokov. Vďaka výborným výkonom prvého brankára - Travisa Scotta, Metallurg získal titul Ruskej superligy. V Play-Off sa Chudobin objavil v 3 zápasoch, kde si pripísal 92,3% úspešnosť zákrokov. 

###### Nižšie americké súťaže a vstup do NHL

V lete 2007 Minnesota Wild Chudobinovi ponúkla trojročný vstupný dvojcestný kontrakt vo výške 1,76 milióna amerických dolárov. Chudobin ponuku prijal a hokejovo dospieval v ligách ECHL a AHL.

V sezóne 07/08 zaznamenal úspech v ECHL, kde ako brankár Texas Wildcatters udržal v 27 zápasoch až 93,4% úspešnosť zákrokov a priemer inkasovaných gólov na zápas 1,98. Na základe týchto štatistík nebol len najlepším nováčikom ligy, ale bol vyhlásený sa vôbec najlepšieho brankára ročníka. Šancu dostal aj v 12 zápasoch AHL, kde v tíme Houston Aeros udržal 91,1% úspešnosť zákrokov.

Ročník 08/09 bol pre Chudobina slabší, keď nedokázal nadviazať na svoju výkonnosť z predošlej sezóny a tentokrát v tíme Florida Everblades získal v 33 zápasoch 90,7% úspešnosť zákrokov a s tímom sa neprebojoval do Play-Off. Šancu však dostal v AHL, kde odchytal v Play-Off 17 zápasov, z ktorých dokázal 8 vyhrať. 

Svoj debut v NHL zažil v sezóne 09/10, kde už pôsobil ako jednotka Houston Aeros a odchytal až 40 zápasov. V najvyššej hokejovej lige sveta sa v drese Minnesoty predstavil len 2 zápasoch. Oba však vyhral.

Chudobin v drese Providence Bruins v roku 2011
Aj napriek konzistentným výkonom Chudobina, aj v sezóne 10/11 dostal šancu iba v 4 zápasoch. Dôvodom bolo stabilné brankárske duo, ktorým Wild disponovali: Niklas Bäckström aj José Theodore.S vedomím, že v lete 2011 Chudobinovi vyprší ročný kontrakt, ktorý podpísali pred sezónou, ho Minnesota 28. februára vymenila do tímu Boston Bruins. Zvyšok sezóny 10/11 však strávil znova v AHL, tentkrát však za záložný tím Bostonu - Providence Bruins. V 16 zápasoch si pripísal 92,0% úspešnosť zákrokov a 9 výhier. Po sezóne sa Chudobin s Bruins dohodol na dvojročnej dvojcestnej zmluve v hodnote 875 tisíc amerických dolárov ročne.

Rovnako ako Minnesota, ani Boston nepotreboval aktívne využívať tretieho brankára. Popri dvojici Tuukka Rask a Tim Thomas dostal v ročníku 11/12 Chudobin v Bostone šancu iba v jednom zápase, v ktorom inkasoval jediný gól a priviedol tím k výhre. V AHL bol Chudobin konzistentný, keď v 44 zápasoc získal 91,9% úspešnosť zákrokov.

Sezóna 12/13 bola skrátená čiastočným Lockoutom, ktorý Chudobin strávil v KHL, kde za tím Atlant Mytišči odchytal 26 zápasov s 91,2% úspešnosťou zákrokov. Po návrate do USA sa stal prvýkrát súčasťou tímu NHL, keď po odchode Tima Thomasa pôsobil ako náhradník Tuukku Raska.V 14 zápasoch za Boston si pripísal 92,0% úspešnosť zákrokov, čím vo veku 27 rokov presvedčil, že má kvality hodné NHL. 

V lete 2013 mu vypršala zmluva a Boston Bruins sa rozhodli s ním kontrakt nepredĺžiť. 5. júla sa tak dohodol na jednoročnom kontrakte v hodnote 800 tisíc amerických dolárov s tímom Carolina Hurricanes.

###### Náhradný brankár a prepad do AHL

Chudobin v drese Carolina Hurricanes v roku 2013
Prelomovou sezónou bol pre Chudobina ročník 13/14, kde v drese Caroliny odchytal 36 zápasov, z ktorých 19 vyhral a pripísal si 92,6% úspešnosť zákrokov. Keďže sa Carolina neprebojovala do Play-Off bol aj súčasťou ruského výberu, ktorý na Majstrovstvách sveta v ľadovom hokeji 2014 získal zlatú medailu. Na šampionáte však bol v pozícii tretieho brankára a neodchytal ani jeden zápas.

Chudobin v drese Anaheim Ducks v roku 2015
Chudobin počas sezóny podpísal 4. marca s Carolinou Hurricanes svoj prvý jednocestný kontrakt vo výške 4,5 milióna amerických dolárov (2,25 milióna ročne). V sezóne 14/15 však jeho výkonnosť klesla a z 34 zápasov dokázal vyhrať iba 8 (jeho % úspešnosť zákrokov klesla na 90,0). Po tom čo sa Carolina znova nedostala do Play-Off bol znova nominovaný do výberu Ruska na Majstrovstvá sveta v ľadovom hokeji 2015, kde získal striebornú medailu. Zasiahol však iba do jediného duelu, kde neinkasoval. 

27. júna 2015 bol Chudobin vymenený do tímu Anaheim Ducks, kde strávil sezónu 15/16. Po nepresvedčivých výkonoch (9 zápasov, 3 výhry, 90,9% úspešnosť zákrokov) v prvom tíme, bol cez waiver listinu poslaný znova do AHL, kde pôsobil v tíme San Diego Gulls. V 31 zápasoch si udržal 92,1% úspešnosť zákrokov a 19 výhier. Po sezóne s ním Anaheim nepredĺžil zmluvu a stal sa neobmedzeným voľným hráčom. 

1 júla 2016 bol znova podpísaný Bostonom Bruins, keď sa dohodli na dvojročnom kontrakte v hodnote 2,4 milióna amerických dolárov (1,2 milióna ročne). Aj napriek tomu, že Chudobin začal ročník 16/17 v Providence Bruins, v priebehu sezóny bol povolaný do prvého tímu, kde pôsobil znova ako náhradník Tuukku Raska. V 16 zápasoch si pripísal 90,4% úspešnosť zákrokov a 7 výhier.

Kľúčovou sa pre Chudobina stala sezóna 17/18, kde si v 31 zápasoch pripísal 91,3% úspešnosť zákrokov a konečne sa stal rešpektovaným brankárom NHL. Po sezóne Boston získal nového náhradného brankára Jaroslava Haláka a s Chudobinom zmluvu nepredĺžil. Nový dvojročný kontrakt v hodnote 5 miliónov amerických dolárov podpísal s tímom Dallas Stars, ktorý hľadal stabilného náhradníka k jednotke - Benovi Bishopovi.

###### Zlatá éra v Dallas Stars

Najlepšie obdobie kariéry Chudobin zažil v tíme Dallas Stars, kde vytvoril stabilné brankárske duo s Benom Bishopom. Už v úvodnej sezóne 18/19 si Chudobin s Bishopom, ktorého trápili početné zranenia, rozdelil sezónu na polovicu, keď v 41 zápasoch získal až 92,3% úspešnosť zákrokov a pomohol Dallasu dostať sa do Play-Off, kde napokon vypadol v 2 kole.

V sezóne 19/20, ktorá bola skrátená pandémiou COVID-19 si Chudobin pripísal v 30 zápasoch najvyššiu % úspešnosť zákrokov v lige, keď dokázal kryť 93,0% striel. Kariérnu formu podpísal v Play-Off, kde sa kvôli zraneniu Bishopa musel stať jednotkou a odchytal až 25 zápasov, v ktorých získal 91,7% úspešnosť zákrokov a Dallas dostal až do finále, kde nakoniec prehrali s Tampou Bay Lightning 4:2 na zápasy.

Po tom čo sa Chudobin stal najväčšou oporou tímu vo vyraďovacích bojoch, tím s ním podpísal nový trojročný kontrakt vo výške 9,99 amerických dolárov (3,33 miliónov ročne) a očakával, že sa stane novou jednotkou. V skrátenej sezóne 20/21 však Chudobin nebol schopný nadviazať na predošlé výkony a z bránky ho postupne vytlačil mladý americký brankár Jake Oettinger. Chudobin si v 32 zápasoch pripísal 90,5% úspešnosť zákrokov a Dallas sa po sezóne kedy bol vo finále Stanley-Cupu neprebojoval do Play-Off.

###### Neistá budúcnosť

Pred sezónou 21/22 Dallas získal brankára Bradena Holtbyho, čím zvýšil svoj počet brankárov v prvom tíme na štyroch (Chudobin, Bishop, Oettinger, Holtby). V ťažkej konkurencii sa Chudobinovi nepodarilo potvrdiť svoje kvality a po 9 zápasoch, v ktorých získal len 87,9% úspešnosť zákrokov bol zapísaný na waiver listinu a poslaný do nižšej AHL, kde za Texas Stars nastúpil v 6 zápasoch, kde si pripísal 90,3% úspešnosť zákrokov. V sezóne ho navyše trápili početné zranenia. Kvôli tomu, že Ben Bishop ukočnil v priebehu sezóny kariéru, Dallas priviedol na Chudobinove miesto Scotta Wedgewooda. Chudobinov návrat do zostavy Dallasu je tak v súčasnosti neistý, i keď generálny manažér Jim Nill sa vyjadril, že ak bude zdravý mal by predstavovať náhradníka za Jakom Oettingerom. Zmluva s tímom mu vyprší na konci sezóny 22/23, keď Chudobin bude mať už 37 rokov. Predĺženie zmluvy je tak málo pravdepodobné. Existujú špekulácie, že Chudobin môže v tom prípade uvažovať o ukončení hráčskej kariéry.

Štýl a slabiny
--------------

Chudobinov brankársky štýl spadá do kategórie butterfly (motýlik). Hokejový expert Matias Strozyk ho opísal ako malého brankára, ktorý má silnú vyrážačku a je v bránke pokojný. Kritizuje jeho hru s hokejkou a za jeho slabinu považuje to, že priskoro chytá na kolenách.

Rekordy
-------

#### Ruskí brankári v NHL

* 7. miesto v počte odchytaných zápasov a v počte výhier medzi ruskými brankármi v NHL - 259 a 114
* 7. miesto v počte získaných čistých kont medzi ruskými brankármi v NHL - 11
* 4, miesto v najvyššej % úspešnosti zákrokov v jednej sezóne medzi ruskými brankármi v NHL - 93,0%

#### Brankári Dallas Stars

* 6. miesto v počte odchytaných zápasov a v počte výhier spomedzi brankárov Dallas Stars - 112 a 47
* 3. miesto v najvyššej % úspešnosti zákrokov v jednej sezóne spomedzi brankárov Dallas Stars - 93,0%

Referencie
----------

1. ↑   *Anton Khudobin Contract, Cap Hit, Salary and Stats - CapFriendly - NHL Salary Caps* [online]. CapFriendly, [cit. 2022-07-03]. Dostupné online. (po anglicky)
2. ↑   *Anton Khudobin Stats* [online]. Hockey-Reference.com, [cit. 2022-07-03]. Dostupné online. (po anglicky)
3. ↑   *Lightning win Stanley Cup, defeat Stars in Game 6 of Final* [online]. NHL.com, [cit. 2022-07-03]. Dostupné online. (po anglicky)
4. ↑  YOUSUF, Saad. *Stars salary cap primer: How much might they have to change the roster?* [online]. The Athletic, [cit. 2022-07-03]. Dostupné online. (po anglicky)
5. ↑   *Anton Khudobin at eliteprospects.com* [online]. www.eliteprospects.com, [cit. 2022-07-03]. Dostupné online. (po anglicky)
6. ↑   *Russian NHL Goalies ‑ All-Time Stats* [online]. QuantHockey, [cit. 2022-07-03]. Dostupné online. (po anglicky)